Blomstene sitter 1–3 sammen i bladhjørnene. De dufter søtt og er sølvhvite på utsiden, gule inni og 8–10 mm lange. Begeret er klokkeformet med 4 fliker. Kronblad mangler, og det er fire pollenbærere. Frukten minner litt om oliven og er gulbrun, 0,7–2,5 cm lang og 0,5–1,3 cm bred. Den er tett dekket med sølvfargete skjoldhår når den er umoden, men blir seinere nesten glatt. Blomstringen skjer i mai–juni, og frukten er moden i august–oktober.